過江州岸回望廬山
作者：楊萬里
朝代：宋

paragraphs: 廬山山南刷銅綠，黄金鋸解純蒼玉。
廬山山北潑藍青，碧羅幛裹翡翠屏。
昨日山南身歷徧，今朝山北舟中看。
山南是我所部民，山北是我鄉中人。
部民鄉人何厚薄，有人問我山美惡。
詫南賒得鄉里嫌，評北又道月旦嚴。
兩平只在一言內，山如西子破瓜歲，山南是面北是背。